钦定古今图书集成/明伦汇编/官常典/第636卷 > 吴元载
## 钦定古今图书集成/明伦汇编/官常典/第636卷 > 吴元载

按《宋史吴延祚传》：“延祚子元载，建隆初授太子右春
坊通事舍人，赐绯鱼袋。太平兴国九年，擢为西上阁
门副使，出知陕州。雍熙三年，徙知秦州。州民李益者，
为长道县酒务官，家饶于财，僮奴数千指，恣横持郡
吏短长，长吏而下皆畏之，民负息钱者数百家，郡为
督理如公家租调，独推官冯伉不从。益遣奴数辈伺”
伉按行市中，拽之下马，因毁辱之。先是，益厚赂朝中
权贵为庇护，故累年不败。及伉屡表其事，又为邸吏
所匿，不得达。后因市马，译者附表以闻，译因入见，上
其表。帝大怒，诏元载逮捕之。诏书未至京师，权贵己
报益，益惧亡命。元载以闻，帝愈怒，诏州郡物色急捕
之，获于河中府民郝氏家，鞫于御史府，具得其状，斩
之，尽没其家。益子仕衡，先举进士，任光禄寺丞，诏除
籍，终身不齿。益之伏法，民皆饭僧相庆。淳化二年，加
领富州刺史。